Кава капучына. Ці можа быць штосьці лепшае для стомленага пілігрыма, чым халодны напой ці кубак смачнай кавы капучына з прыгатаваным братамі капуцынамі печывам? Хоць капучына і з’яўляецца кававым напоем італьянскай кухні, аднак яго назва паходзіць ад назвы супольнасці капуцынаў у гонар благаслаўлёнага Марка з Авіяно – італьянскага манаха з Ордэна Меншых Братоў Капуцынаў, які ў 1683 годзе падтрымліваў еўрапейскія войскі на чале з Янам ІІІ Сабескім падчас бітвы з туркамі пад Венай. Дзякуючы ягонай малітве і гарачым, поўным веры і надзеі словам сумесныя еўрапейскія легіёны змаглі перамагчы туркаў і выратаваць Еўропу ад Асманскай імперыі. Пасля пераможнай бітвы жыхары Вены сустракалі ваяроў прыгатаванай кавай, якую здабылі ў турэцкіх лагерах. Яна здалася вельмі моцнай і яе разбавілі малаком, а назвалі капучына ў гонар бл. Марка з Авіяно, таму што колер кавы нагадваў колер манаскага адзення брата капуцына. З таго часу ўвесь свет ведае каву капучына з успененым малаком. Калі камусьці пашанцуе, той зможа напіцца капучына з адмысловага капуцынскага кубка, а нават яго набыць.